[pic] | KOMISIJA EVROPSKIH SKUPNOSTI |

Bruselj, xxx

COM(2007) yyy konč.

POROČILO KOMISIJE

Generalni direktorat za humanitarno pomoč (ECHO) Letno poročilo za leto 2006 [SEC(2007) 1227]

KAZALO

1. UVOD 3

2. SPLOšNI VIDIKI POLITIKE 4

3. SPLOšNI PREGLED HUMANITARNIH OPERACIJ GD ECHO V LETU 2006 5

3.1. Glavni dogodki in dodelitev sredstev 5

3.2. Glavne intervencije v letu 2006, razvrščene po regijah 7

3.3. Primerjalna analiza 8

3.4. Tematsko financiranje 9

3.5. Dejavnosti v zvezi s pripravljenostjo na nesreče (vključno s programom DIPECHO) 9

3.6. Povezava med pomočjo, obnovo in razvojem 10

3.7. Glavni partnerji pri humanitarnih operacijah 10

4. ODNOSI Z DRUGIMI INSTITUCIJAMI EU, DRžAVAMI čLANICAMI, POMEMBNIMI HUMANITARNIMI PARTNERJI IN DONATORJI ZUNAJ EU 11

5. DRUGE DEJAVNOSTI 11

6. SKLEPNE UGOTOVITVE 12

Priloga:

Natančen pregled humanitarnih operacij, odnosov s partnerji, rezultatov ocen ter finančnih razpredelnic in statističnih podatkov po državah [SEC(2007) 1227].

UVOD

GD ECHO je služba Evropske komisije, pristojna za zagotavljanje humanitarne pomoči žrtvam spopadov in nesreč, naravnih in tistih, ki jih povzroči človek, v tretjih državah. Pooblaščena je za reševanje in zaščito človeških življenj, za zmanjšanje ali preprečevanje trpljenja ter zaščito integritete in dostojanstva prebivalcev, ki so jih prizadele humanitarne krize , kakor je določeno v Uredbi Sveta št. 1257/96. GD ECHO podpira dejavnosti humanitarne pomoči v skladu z mednarodno dogovorjenimi humanitarnimi načeli na nevtralen, nepristranski in nediskriminatoren način ob spoštovanju mednarodnega humanitarnega prava („MHP“) ter brani humanitarni prostor in načela, ki so vse bolj ogroženi. GD ECHO meni, da je najboljši način za ohranitev humanitarnega prostora obdržati visoko raven spoštovanja načel dobrega človekoljubnega donatorstva, si še naprej prizadevati za visokokakovostno pomoč in ohraniti pregleden dialog z drugimi ključnimi akterji .

Odločitve in ukrepi, ki jih je sprejela služba, se določijo samo na osnovi ocene humanitarnih potreb ter jih ne usmerjajo politični vidiki niti se ti ne smejo upoštevati, razen političnega vidika zagotavljanja solidarnosti Evropske unije z ljudmi v stiski. Namen pomoči je, da jo dobijo neposredno ljudje v stiski, ne glede na raso, vero ali politično prepričanje.

GD ECHO sam ne izvaja programov pomoči. Je donator in svojo nalogo izpolnjuje s financiranjem humanitarnih ukrepov Skupnosti, ki jih izvajajo partnerji , ki so podpisali okvirni sporazum o partnerstvu, kot so nevladne organizacije in mednarodne organizacije (Rdeči križ), ali okvirni finančni in upravni sporazumom (FAFA) za agencije ZN (zlasti za UNICEF, UNHCR in WFP[1]).

Naloga GD ECHO je zagotoviti, da preko teh partnerjev blago in storitve hitro pridejo na krizna območja. Hitrost dostave pomoči omogočajo posebne določbe iz finančne uredbe in njihovi izvedbeni ukrepi, kar izhaja iz pojma partnerstva, ki podpira dolgoročnejše odnose. Te strukturne ureditve omogočajo GD ECHO tudi pošiljanje strokovnih sodelavcev (strokovnjakov GD ECHO) na teren, s čimer se zagotovijo določitev ranljivih sektorjev družbe, natančna ocena potreb, hitro prepoznavanje primernih partnerjev in projektov, ki bodo izpolnjevali potrebe, in nato še spremljanje napredka partnerjev in projektov na kraju samem, da se z dobrim finančnim poslovodenjem zagotovi razumna stopnja zanesljivosti.

Poleg tega je cilj pomoči GD ECHO skupaj z drugimi instrumenti pomoči olajševati ponovno samozadostnost prebivalcev, kjer in kadar je to mogoče, ter ustvariti pogoje za postopno ukinitev financiranja s strani GD ECHO. V tem pogledu GD ECHO aktivno sodeluje pri izvajanju strategije povezave med pomočjo, obnovo in razvojem ter pri razvoju tesnejšega sodelovanja z drugimi službami Komisije ali drugimi donatorji. GD ECHO si na podlagi svojih izkušenj pri reševanju primerov nesreč prizadeva tudi za spodbujanje pripravljenosti na nesreče , da se zmanjšajo ranljivost in izpostavljenost ljudi tveganju in nesrečam ter gospodarski stroški takih nesreč. Da bo GD ECHO svoje naloge učinkovito opravljal, lahko podpira – če je to potrebno in nujno – ukrepe za krepitev zmogljivosti svojih izvajalskih partnerjev.

V tem poročilu so povzete glavne dejavnosti GD ECHO v letu 2006. V Prilogi so podrobno opisane dejavnosti GD ECHO v letu 2006, vključno s pregledom humanitarnih operacij in statističnih podatkov po državah.

SPLOšNI VIDIKI POLITIKE

V zadnjih desetletjih sta na splošno narasla silovitost in število naravnih nesreč , povečalo se je tudi število prizadetih ljudi, med katerimi je nesorazmerno največ najrevnejših. Po napovedih naj bi se ta trend v prihodnje še povečal.

Po drugi strani pa se število spopadov ni bistveno spremenilo, toda trenutni spopadi kljub številu beguncev, ki v zadnjih letih upada, ponavadi trajajo dlje in so vse bolj uničujoči. Število razseljenih oseb v lastni državi se ne spreminja, a še vedno znaša več kot 25 milijonov[2].

Politika GD ECHO vključuje številne pobude za upoštevanje dejstva, da se mednarodni okvir, v katerem humanitarna pomoč poteka, zelo spreminja, in sicer ne le v smislu narave, pogostosti in intenzivnosti nesreč, ampak tudi v smislu geopolitičnega okvira, v katerem deluje. Pojavili so se novi akterji , kot so netradicionalni donatorji, vključno z akterji iz podjetniškega sektorja ali držav, ki do zdaj niso bile dejavne na področju humanitarne pomoči. Podobno so ekipe civilne zaščite in vojske držav članic začele v nekaterih okoliščinah igrati pomembno vlogo in jih je treba upoštevati pri številnih humanitarnih operacijah. Čeprav velik del področja te politike zajema pobuda za „dobro človekoljubno donatorstvo“ , ta pobuda na ravni EU ni bila potrjena. Da bi to spreminjajoče se okolje lahko predvideli in se mu prilagodili, si GD ECHO prizadeva za nadaljnje izboljšanje sodelovanja z mehanizmi civilne zaščite in za boljše vključevanje civilno-vojaškega sodelovanja. Komisar, pristojen za humanitarno pomoč, je GD ECHO dal nalogo, da sproži pomembno politično pobudo ter s sporočilom Komisije Svetu in Evropskemu parlamentu oblikuje soglasje EU o načelih in najboljših praksah humanitarnih ukrepov, da se okrepijo uspešnost, učinkovitost in usklajenost politik EU na tem področju.

Za boljše odzivanje Komisije na nesreče in v okviru strategije EU za okrepitev odzivanja na nesreče in krizne razmere v tretjih državah (COM(2005) 153) je GD ECHO predlagal povečanje števila svojih strokovnjakov na terenu , vključno s tistimi, ki so izurjeni in imajo izkušnje s hitro oceno potreb ter bi lahko bili v primeru nesreče hitro na kraju samem. To je skupaj z nadaljnjo krepitvijo operativnih in pogodbenih postopkov GD ECHO povečalo zmogljivost in zmanjšalo odzivni čas dostave humanitarne pomoči preko izvajalskih partnerjev GD ECHO, ki vključujejo nevladne organizacije, mednarodne organizacije in organizacije ZN. Tako lahko služba znatno prispeva k nadaljnjemu razvoju zmogljivosti EU za obvladovanje kriz in nesreč, ki po sporočilih, ki so sledila cunamijem, Poročilu Barnier in zadevnih dokumentih vse bolj postaja politična prednostna naloga.

Leto 2006 je zadnje leto zadnje finančne perspektive , ki je zajemala obdobje 2000–2006. V okviru te perspektive je bil proračun za humanitarno pomoč ves čas dokaj nespremenjen in minimalen, saj je na začetku, leta 2000, znašal 471 milijonov EUR in na koncu, leta 2006, 496 milijonov EUR. Zaradi tega minimalnega zneska je moral GD ECHO vsako leto iskati okrepitve, zlasti z uporabo rezerve za nujno pomoč, ki je namenjena predvsem za humanitarno pomoč.

V okviru novega finančnega okvira, ki zajema obdobje med letoma 2007 in 2013, bodo vse dejavnosti humanitarne narave združene v en instrument. Zaradi vključitve pomoči v hrani in pomoči ljudem, ki so prisiljeni zapustiti svoje domove, bo proračun za humanitarno pomoč za leto 2007 znašal 732 milijonov EUR (medtem ko je za leto 2006 znašal 710 milijonov EUR) in se bo letno okvirno povečeval za 3 %.

SPLOšNI PREGLED HUMANITARNIH OPERACIJ GD ECHO V LETU 2006

Glavni dogodki in dodelitev sredstev

Na področju humanitarne pomoči je bilo leto 2006 zaradi krize v Libanonu in vrste velikih naravnih nesreč ter nenehnega bremena humanitarnih kriz še posebno težavno.

Začelo se je z vrsto suš na Afriškem rogu, v Južni Afriki in Afganistanu, nadaljevanjem krize s prehrano iz leta 2005 v Nigru ter potresom na Javi (Indonezija) 27. maja, zaradi katerega je več kot milijon ljudi ostalo brez domov. Poleg tega se je morala Komisija spopadati z vse slabšimi humanitarnimi razmerami v Sudanu, zaostritvijo krize na Zahodnem bregu in v Gazi ter nenehnimi humanitarnimi potrebami v Demokratični republiki Kongo, Čečeniji in Kolumbiji, če omenimo le nekaj najbolj dramatičnih humanitarnih razmer. Kratka, a izredno zapletena kriza v Libanonu julija in avgusta 2006 je zahtevala večplasten odziv Evropske komisije, pri katerem je imela glavno vlogo hitra dostava humanitarne pomoči.

Zaradi vse hujših humanitarnih razmer je moral GD ECHO leta 2006 trikrat uporabiti rezervo Komisije za nujno pomoč, in sicer za Sudan (Darfur), Libanon ter za Zahodni breg in Gazo, v skupni višini 140 milijonov EUR[3]. Ti dogodki so imeli znaten vpliv na GD ECHO, ki je moral upravljati skupni proračun v višini 671 milijonov EUR, medtem ko je ta prvotno znašal 496 milijonov EUR (kar sta zaokrožena zneska).

V okviru odziva GD ECHO na humanitarne krize v letu 2006 je bilo izdanih 90 odločb o financiranju. Izvajanje odobritev za prevzem obveznosti je bilo 100-odstotno. Države AKP so bile največje prejemnice pomoči (322 milijonov EUR – 48 %), sledili so jim vzhodnoevropske države, nove neodvisne države (NND), Srednji vzhod in sredozemske države (177,9 milijona EUR – 27 %) ter Azija in Latinska Amerika (105,5 milijona EUR – 16 %).

Spodnja razpredelnica vsebuje pregled geografske porazdelitve odločb o humanitarni pomoči v letu 2006 (zneski so v milijonih EUR):

Resor/regija | Zneski | % |

A/1: Afrika, Karibski otoki, Pacifik | 322 060 000 | 48 % |

Afriški rog | 161 050 000 |

Velika jezera | 84 050 000 |

Zahodna Afrika | 56 150 000 |

Karibski otoki, Pacifik | 1 610 000 |

Južna Afrika | 19 200 000 |

A/2: Vzhodna Evropa, nove neodvisne države, Srednji vzhod, Sredozemlje | 177 900 000 | 27 % |

Nove neodvisne države (Čečenija, Kavkaz, Tadžikistan…) | 33 000 000 |

Srednji vzhod | 134 000 000 |

Sredozemske države | 10 900 000 |

A/3: Azija, Latinska Amerika | 105 491 305 | 16 % |

Azija | 86 891 305 |

Latinska Amerika | 18 600 000 |

0/1: Tematsko financiranje in donacije | 20 500 000 | 3 % |

Tehnična pomoč (strokovnjaki in blagajniška knjiga predplačil) | 19 000 000 | 3 % |

Dipecho – pripravljenost na nesreče | 19 050 000 | 3 % |

Izdatki za podporo in uporaba prerazporejenih namenskih prejemkov | 7 005 627 | 1 % |

LETO 2006 SKUPAJ | 671 006 932 | 100 % |

[pic]

Odziv GD ECHO na izredne humanitarne razmere je bil sorazmeren s spremembami globalnih humanitarnih potreb v letu 2006, kakor je razvidno iz regionalne porazdelitve sredstev GD, s posebnim poudarkom na „pozabljenih krizah“. Delovni program GD ECHO temelji na metodologiji ocenjevanja globalnih potreb (OGP), s čimer se zagotovi, da se operacije GD ECHO izvajajo na podlagi potreb. To omogoča splošno ocenjevanje po državah s primerjavo razmer v več kot 140 državah v razvoju na podlagi kazalnikov (človekov razvoj, revščina, izpostavljenost naravnim nesrečam, spopadi, begunci, notranje razseljene osebe (NRO), podhranjenost in smrtnost otrok do pet let ter prispevki drugih donatorjev). Ta metodologija je bila v letu 2006 izpopolnjena, in sicer z delitvijo OGP na dva indeksa: na indeks ranljivosti in krizni indeks.

Strategija pomoči GD ECHO se je še naprej osredotočala na pozabljene krize . To so razmere, ko donatorji in mediji velikim humanitarnim potrebam posvečajo majhno pozornost, kar se kaže v obsegu prejete pomoči. Analiza in metodologija, ki ju GD ECHO uporablja za ugotavljanje pozabljenih kriz, temelji tako na količinskih podatkih (pomanjkljiva medijska pokritost ali nizka donatorska podpora skupaj z velikimi potrebami) kot na kakovostnih dejavnikih (ocena, ki jo izvedejo strokovnjaki GD ECHO in uradniki na terenu). Leta 2006 so bile ugotovljene naslednje pozabljene krize: Čečenija, Mjanmar, zahodnosaharski begunci (Alžirija), Nepal in nekoliko manj Indija zaradi krize v Kašmirju. V tem letu je bila za te krize dodeljena skupna pomoč v višini 65,7 milijona EUR, kar je 14 % od skupno 489,5 milijona EUR iz poglavja 23 02 proračuna in ERS.

Rezultati ocen globalnih potreb in pozabljenih kriz so na voljo na spletni strani Europa: http://ec.europa.eu/comm/echo/information/strategy/index_en.htm.

Glavne intervencije v letu 2006, razvrščene po regijah[4]

Natančni podatki o teh intervencijah so na voljo v oddelku I Priloge.

Afrika, Karibski otoki, Pacifik (države AKP)

Leta 2006 je GD ECHO državam AKP dodelil 322 milijonov EUR. Najpomembnejši ukrepi so bili v:

- Sudanu : Zaradi vse hujših razmer v Darfurju so se proračunska sredstva povišala s 40 milijonov EUR na 97 milijonov EUR, dodatnih 17 milijonov EUR pa je bilo dodeljenih Čadu kot odziv na posledice gibanj prebivalstva iz Sudana;

- severni Ugandi : Ugando že dvajset let pretresajo oboroženi spopadi. Vlada se na severu bojuje z Gospodovo odporniško vojsko (LRA). Sredstva v višini 19 milijonov EUR, dodeljena temu področju v letu 2006, so bila namenjena za oskrbo z vodo, sanitarne storitve, zdravje in prehrano, pogoje za preživetje in varnost preskrbe s hrano, zaščito in neprehrambene izdelke;

- Burundiju : 17 milijonov EUR je bilo porabljenih za ranljive ljudi ter zagotavljanje osnovnih zdravil zdravstvenim centrom in javnim bolnišnicam. V okviru boja proti koleri so bili ljudem zagotovljeni pitna voda, specializirani centri za zdravljenje in izobraževanje na področju higiene. Ljudje so imeli koristi tudi od dejavnosti zaščite;

- Demokratični republiki Kongo : Skupna sredstva v višini 50 milijonov EUR so bila porabljena za zadovoljitev osnovnih zdravstvenih in prehrambenih potreb ter potreb za zavetišča najbolj ranljivega prebivalstva na najbolj ogroženem območju (vzhodne regije) ter za zagotavljanje zmogljivosti zračnega prevoza humanitarne pomoči;

- Liberiji : Sredstva v višini 19,8 milijona EUR so bila porabljena za nadaljnjo pomoč pri vrnitvi in ponovni naselitvi beguncev in notranje razseljenih oseb v njihov kraj izvora, in sicer za financiranje paketov podpore, prevoza in splošne pomoči, vključno z zaščito.

Sredozemlje in Bližnji vzhod

Zaostritev napetosti na zasedenih palestinskih ozemljih ter humanitarne potrebe njihovega najbolj ranljivega prebivalstva in palestinskih beguncev v Jordaniji, Libanonu in Siriji so zahtevale povečanje prvotnih proračunskih sredstev s 34 milijonov EUR na 84 milijonov EUR kot odgovor na večje potrebe v sektorju prehrane, zdravstva, vode in sanitarnih storitev, zaposlovanja v izrednih razmerah in zaščite.

Poleg tega so bili zaradi enomesečne vojne med Izraelom in Hezbolahom številni prebivalci Libanona mrtvi, ranjeni ali razseljeni, na kar se je GD ECHO odzval z aktiviranjem sredstev v višini 50 milijonov EUR za zdravstveno oskrbo v izrednih razmerah, nujno pomoč v hrani in neprehrambenih izdelkih, vodo in sanitarne storitve ter za začasna zavetišča. Po prenehanju sovražnosti se je GD ECHO osredotočil na preostale potrebe v izrednih razmerah in obnovo v majhnem obsegu.

Azija

Leta 2006 je GD ECHO sprostil 15,7 milijona EUR za zagotovitev nadaljnje pomoči burmanskim beguncem na tajsko-burmanski meji in najbolj ranljivim skupinam, ki jih je prizadela dolgotrajna kriza v Burmi; sredstva so bila dodeljena za izboljšanje zaščite muslimanskega prebivalstva brez državljanstva na severu Burme.

Proračun v višini 22,5 milijona EUR je bil dodeljen ohranjanju procesa ponovnega vključevanja povratnikov, notranje razseljenih oseb in ranljivih skupin, ki so jih prizadeli spopadi in suša v Afganistanu, ter zaščiti in podpori afganistanskih beguncev v Pakistanu in Iranu .

Latinska Amerika

Glavna intervencija je bila v Kolumbiji , v kateri je bilo 12 milijonov EUR dodeljenih ljudem, ki so jih je prizadeli dolgotrajni spopadi. Glavni cilj intervencije GD ECHO je bil zagotoviti pomoč v vodi in sanitarnih storitvah, zavetiščih, hrani, izobrazbi itd. s poudarkom na zaščiti za okrepitvi kolumbijskega krhkega varnostnega okolja.

Primerjalna analiza

Primerjalna analiza iz spodnje sheme geografske porazdelitve odločb o financiranju za obdobje 2001–2006 kaže, da se je trend relativnega deleža sredstev za države AKP, ki je v prejšnjih letih nenehno naraščal, leta 2005 obrnil, pri čemer je bil levji delež sredstev namenjen Aziji za dve glavni krizi v tem delu sveta: za cunamije in potres v Kašmirju. Leta 2006 je delež sredstev, namenjenih državam AKP, spet zavzel prvo mesto in znašal približno polovico proračuna. Pri petletni perspektivi je treba poudariti, da se financiranje zelo razlikuje po regijah in delih sveta, kar potrjuje, da so intervencije GD ECHO kratkoročno usmerjene. Treba je tudi opozoriti, da je več kot 96 % proračuna humanitarne pomoči namenjenega financiranju humanitarnih operacij, manj kot 4 % pa odhodkom za podporo (informacije, revizije, vrednotenja itd.).

[pic]

Tematsko financiranje

Ker imajo glavne humanitarne mednarodne organizacije (zadevne agencije ZN, Mednarodni odbor Rdečega križa, Mednarodna federacija Rdečega križa…) osrednjo vlogo pri učinkoviti dostavi humanitarne pomoči, je GD ECHO leta 2006 prek programov tematskega financiranja še naprej podpiral krepitev njihovih institucionalnih zmogljivosti.

V letu 2006 je GD ECHO podpiral programe Urada Združenih narodov za usklajevanje humanitarnih dejavnosti (upravljanje informacij), Unicefa (zaščita otrok in ukrepanje v nujnih primerih) in Svetovnega programa za prehrano (ocena potreb). Izvajali so se programi s Svetovno zdravstveno organizacijo (zdravstveni ukrepi v kriznih situacijah) in Mednarodno federacijo Rdečega križa (obvladovanje nesreč in ukrepanje v nujnih primerih). Poleg tega se je Mednarodni odbor Rdečega križa financiral za programske dejavnosti zaščite.

Dejavnosti v zvezi s pripravljenostjo na nesreče (vključno s programom DIPECHO)

GD ECHO v skladu z Uredbo Sveta št. 1257/96 poleg humanitarne pomoči spodbuja tudi pripravljenost na nesreče, in sicer s podporo, usklajevanjem in posebnim programom DIPECHO. Posledice ogroženosti ter bolj odprto priznanje globalnih podnebnih sprememb in njihovih vplivov dokazujejo, da je delovanje na tem področju zelo primerno in potrebno.

Na strateški ravni je GD ECHO v letu 2006 okrepil svoje institucionalne vire v zvezi s pripravljenostjo na nesreče, ki bodo po pričakovanjih omogočile skladnejši in celovitejši pristop k vključevanju pripravljenosti na nesreče v humanitarno pomoč in sanacijske programe. To je v celoti v skladu s splošno pozornostjo donatorjev humanitarne pomoči in donatorjev za razvoj, usmerjeno v dejavnosti za zmanjšanje tveganja nesreč, in z načrtovanim spremljanjem Hyoškega akcijskega okvira za obdobje 2005–2015 .

GD ECHO je v tudi letu 2006 podpiral dejavnosti podpore, katerih cilj je zagotoviti, da donatorji za razvoj v regijah, kjer obstaja nevarnost naravnih nesreč, kot so potresi, poplave, cikloni itd., v svoje delo vključijo elemente za zmanjšanje tveganja nesreč, in podpreti praktične ukrepe za zmanjšanje teh tveganj. GD ECHO si močno prizadeva tudi za pristope k zmanjšanju tveganja nesreč na lokalni ravni, ki povečujejo zmogljivost ranljivih skupnosti za odpravljanje posledic.

Države v razvoju so še zlasti ogrožene zaradi zelo pomanjkljive zmogljivosti nacionalnega odziva in zelo majhne zmožnosti lokalnih skupnosti, da se odpravijo neugodne posledice takšnih katastrof. Projekti DIPECHO so projekti za pripravljenost na nesreče na lokalni ravni, namenjeni predvsem skupnostim, ki so najbolj izpostavljene naravnim nesrečam in imajo majhno zmogljivost odpravljanja posledic. Projekti so demonstracijske in ponovljive narave, njihov cilj pa je vključitev v dolgoročne razvojne in nacionalne strategije. Akcijski načrti projektov DIPECHO poleg operacij na ravni držav vključujejo tudi regionalne projekte, saj naravne nesreče niso omejene na državne meje. GD ECHO je v letu 2006 namenil skupno 19,05 milijona EUR za akcijske načrte projektov DIPECHO v Srednji Ameriki ter srednji in jugovzhodni Aziji.

GD ECHO je kot novost v letu 2006 sprejel pomembno regionalno odločitev (10 milijonov EUR) v zvezi s pripravljenostjo na nesreče, in sicer za boljšo pripravljenost pastirskega prebivalstva na širšem območju Afriškega roga (Sudan, Džibuti, Somalija, Etiopija, Kenija, Uganda, Eritreja) na suše in nesreče, ki se razvijajo počasi. Ta program se je razvijal v tesnem sodelovanju z GD za razvoj in Uradom za sodelovanje EuropeAid.

Povezava med pomočjo, obnovo in razvojem

GD ECHO si prizadeva za izvajanje prehoda in ustreznih strategij za umik humanitarne pomoči ( povezava med pomočjo, obnovo in razvojem ). GD ECHO aktivno sodeluje v pred nedavnim ponovno oblikovani skupini različnih služb za povezavo med pomočjo, sanacijo in razvojem, v katero so vključeni tudi GD za zunanje odnose, GD za razvoj in Urad za sodelovanje EuropeAid. Začetek veljavnosti novih zunanjih instrumentov (instrumentov za razvojno sodelovanje, zlasti instrumenta za stabilnost) v letu 2007 bo pomenil novo okolje za izvajanje povezave med pomočjo, obnovo in razvojem, ki jo je leta 2006 začel pripravljati GD ECHO skupaj z drugimi zadevnimi službami. Posebna pozornost je bila namenjena prehodu med pomočjo v hrani in varnostjo preskrbe s hrano ter prenosu celotnega proračuna za nujno pomoč v hrani na GD ECHO. GD ECHO se je odločil, da bo v petih državah v okviru pilotnega projekta spodbujal politike povezovanja med pomočjo, obnovo in razvojem, ki so že v teku ali so težavne. Te države so Kenija, Liberija, Mavretanija, Sudan in Uganda. V večini zadevnih držav, ne pa v vseh, so bili do konca leta doseženi znatni uspehi. K temu je pripomogel proces načrtovanja 10. ERS. V teku so prizadevanja za nadaljnjo krepitev.

Glavni partnerji pri humanitarnih operacijah

Humanitarna pomoč, ki jo zagotavlja GD ECHO, se izvaja prek partnerjev. GD ECHO sodeluje s približno 200 nevladnimi organizacijami, agencijami Združenih narodov in mednarodnimi organizacijami, kot sta Mednarodni odbor Rdečega križa ter Mednarodna zveza združenj Rdečega križa in Rdečega polmeseca.

Za GD ECHO je pomembno, da ima raznolike partnerje. To omogoča učinkovito pokrivanje vse večjega seznama potreb po vsem svetu. GD ECHO je razvil tesna delovna razmerja s svojimi partnerji, tako na ravni vprašanj politik kot na ravni upravljanja humanitarnih operacij.

GD ECHO je v letu 2006 svoje operacije izvajal zlasti prek nevladnih organizacij (52 %), agencij Združenih narodov (37 %) in mednarodnih organizacij (11 %). Več podrobnosti o letni porazdelitvi med družinami partnerjev je na voljo v oddelku V.6 in V.7 Priloge.

ODNOSI Z DRUGIMI INSTITUCIJAMI EU, DRžAVAMI čLANICAMI, POMEMBNIMI HUMANITARNIMI PARTNERJI IN DONATORJI ZUNAJ EU

Tako kot v prejšnjih letih si je GD ECHO prizadeval za aktiven odnos z drugimi institucijami, državami članicami, mednarodnimi organizacijami in drugimi zadevnimi akterji, kot so najpomembnejši donatorji zunaj EU, ter tako spodbujal humanitarna načela in vrednote.

Konec leta 2006 je GD ECHO sprožil obširen proces posvetovanj s humanitarnimi partnerji ES in državami članicami o ključnih humanitarnih vprašanjih, kot so cilj, načela in vrednote, na katerih temelji humanitarna pomoč, izzivi, s katerimi se spopadajo akterji na področju humanitarne pomoči, ter izvajanje humanitarne pomoči.

Rezultati teh posvetovanj bodo vključeni v sporočilo Komisije, katerega cilj bo soglasje EU o načelih in najboljši praksi humanitarnih ukrepov ter oblikovanje načrta za izvajanje tesneje usklajenega pristopa, s čimer bi Evropska unija kar najbolj povečala svoj prispevek k skupnemu mednarodnemu humanitarnemu odzivu. Z evropskim soglasjem bi morali spodbujati bolj usklajen, dosleden in obširen pristop k humanitarni pomoči.

Več podrobnosti o teh partnerjih je na voljo v oddelku II Priloge.

DRUGE DEJAVNOSTI

GD ECHO mora v okviru svojih dejavnosti opravljati tudi druge naloge v zvezi z dostavo in kakovostjo humanitarne pomoči:

1. razvoj politike GD ECHO na področju varnosti in zaščite osebja, ki sodeluje pri dostavi humanitarne pomoči;

2. krepitev zmogljivosti za hitro ukrepanje na terenu z organiziranjem večsektorskih ekip;

3. komunikacijska strategija in informacije;

4. Kar zadeva pobude na področju usposabljanja, GD ECHO podpira omrežje humanitarne pomoči (NOHA), ki podeljuje diplomo za enoletni podiplomski interdisciplinarni študij.

Natančni podatki o teh dejavnostih so na voljo v oddelku III Priloge.

Pravilno izvajanje operacij, ki jih financira GD ECHO, je zagotovljeno z večplastnimi pregledi in kontrolami na različnih stopnjah projektnega cikla humanitarnih operacij. Ti vidiki kontrolne strategije, ki jo je razvil GD ECHO, ter njegovi postopki nadzora in spremljanja so opisani v oddelku IV Priloge.

SKLEPNE UGOTOVITVE

Pokazalo se je, da je bilo leto 2006 s krizo v Libanonu in vrsto velikih naravnih nesreč ter nenehnim bremenom humanitarnih kriz za GD ECHO še posebno težavno. GD ECHO je kljub temu uspešno izvajal svoje naloge skladno s svojimi pooblastili. Glavni cilj politik, ki je zagotoviti zadostno dostavo humanitarne pomoči, je bil dosežen in celo močno presežen.

[1] Sklad združenih narodov za otroke, Visoki komisariat Združenih narodov za begunce, Svetovni program Združenih narodov za hrano.

[2] www.reliefweb.int.

[3] Poleg prerazporeditve iz rezerve za nujno pomoč (140 milijonov EUR) je bil proračun okrepljen tudi s sredstvi ERS (28 milijonov EUR) in prerazporeditvijo namenskih prejemkov (7 milijonov EUR).

[4] Glavne intervencije so intervencije z najvišjimi dodeljenimi zneski za vsako regijo.